ddrg/super_eurlex huggingface dataset:
SKRIFTLIG FORESPØRGSEL E-1215/02

af Carlos Bautista Ojeda (Verts/ALE) til Kommissionen

(29. april 2002)

Om: Olie fremstillet af olivenmask

Krisen på levnedsmiddelområdet som følge af, at nogle spanske spiseolier fremstillet af olivenmask indeholder alfa-benzopyrener, har medført store tab ikke alene for de virksomheder, der er ramt af denne kontaminering, men også for de øvrige virksomheder inden for denne industri. De spanske myndigheder har vedtaget at yde statsstøtte for at mindske disse tab og hjælpe sektoren ud af krisen. Kommissionen har denne støtte i kikkerten.

Kan Kommissionen gøre rede for den aktuelle situation med hensyn til denne sag samt oplyse, hvornår den spanske regering har anmeldt den omtalte støtte?

Hvilken form for undersøgelse er Kommissionen i færd med at foretage for at fastslå, om denne støtte er forenelig med traktatens bestemmelser om statsstøtte?

Svar afgivet på Kommissionens vegne af Franz Fischler

(4. juni 2002)

Kommissionen har ved brev af 14. marts 2002 informeret Spanien om sin beslutning om at åbne den i EF-traktatens artikel 88 omhandlede procedure i forbindelse med en spansk støtteordning til fordel for virksomheder, der udvinder, raffinerer og emballerer olivenmask.

Kommissionen modtog meddelelse om støtten ved brev af 4. januar 2002, efter at den havde anmodet om oplysninger.

På nuværende stadium af proceduren finder Kommissionen på grundlag af de foreliggende oplysninger, at der er tale om en statsstøtte, der har til formål at forbedre virksomhedernes finansielle situation, men som ikke på nogen måde bidrager til udviklingen af sektoren. Støtten vil således kunne betragtes som driftsstøtte og være uforenelig med det fælles marked. Endvidere kan støtten udgøre en overtrædelse af EU-bestemmelserne (den fælles markedsordning).

Åbningen af den formelle undersøgelsesprocedure vil gøre det muligt for medlemsstaten og for tredjepart at fremsætte bemærkninger. Kommissionen vil dernæst træffe afgørelse om støttens forenelighed med det fælles markeds funktion.
SKRIFTLIG FORESPØRGSEL E-0847/02

af Mary Banotti (PPE-DE) til Kommissionen

(27. marts 2002)

Om: Lufthavnsafgifter

Hvilke foranstaltninger er Kommissionen villig til at træffe på et tidspunkt, hvor luftfartsindustrien er på en kraftig slankekur, for at sikre, at der gennemføres et mere retfærdigt afgiftssystem, og at dobbelt/tredobbelt beskatning af rejser gennem en enkelt lufthavn hurtigt bliver standset?

En passager, der f.eks. køber en flybillet og rejser fra Dublin til London Heathrow og fra London Heathrow til Beograd og derpå rejser tilbage fra Beograd til London Heathrow og flyver fra London Heathrow til Amsterdam må konstatere, at hver enkelt billet som følge af den nuværende lufthavnsafgiftsordning inkluderer et yderligere tillæg på 27,50 GBP. Med andre ord betales afgiften tre gange af den samme passager for, hvad der hovedsagelig er en rundrejse.

Svar afgivet på Kommissionens vegne af Loyola de Palacio

(3. maj 2002)

Man må skelne mellem lufthavnsskatter og lufthavnsafgifter. Lufthavnsafgifter vedrører f.eks. passagerafgifter og landingsafgifter, er en indtægtskilde for lufthavnen, og det er hensigten, at de skal dække omkostningerne ved lufthavnsoperationer.

Lufthavnsskat eller miljøskat er derimod pålagt af de nationale myndigheder og udgør ikke indtægter for lufthavnen, men opkræves normalt af lufthavnen på skatteministeriets vegne. Derfor er størrelsesordenen af disse skatter og betingelserne for det grundlag, hvorpå disse skatter betales, en del af den enkelte stats skattepolitik. Sådanne skattebestemmelser skal dog være i overensstemmelse med EF-traktatens almindelige principper om frihed til at levere tjenester, navnlig princippet om ikke-diskriminering og proportionalitet.

Kommissionen vil gerne her generelt tilføje, at når en flybillet består af flere kuponer (f.eks. en tur som Dublin London Beograd London Amsterdam) nævner hver enkelt kupon det samme beløb for lufthavnsskatter og lufthavnsafgifter, hvilket repræsenterer de skatter og afgifter, der betales for hele rejsen og ikke for hver enkelt del af rejsen. Det er derfor sandsynligt, at de af det ærede medlem nævnte skatter og afgifter, dvs. 27,50 GBP, er for hele rejsen og ikke for flyvning mellem de enkelte byer.
SKRIFTLIG FORESPØRGSEL E-1020/02

af Joan Colom i Naval (PSE) til Kommissionen

(12. april 2002)

Om: Gennemførelse af budgetposterne B2-1411 og B5-3003

På EU-budgettet for 2002 er der opført følgende to budgetposter: Konto B2-1411 Støtte til regioner, der grænser op til kandidatlande og konto B5-3003 Pilotprojekt vedrørende virkningen af udvidelsen for regioner, der grænser op til kandidatlandene.

Kan Kommissionen oplyse, hvilke foranstaltninger der har modtaget støtte over disse poster, og hvilke aktioner der er eller påtænkes iværksat, samt hvilken procentvis gennemførelse af forpligtelses- og betalingsbevillingerne der er tale om på disse konti?

Svar afgivet på Kommissionens vegne af Michel Barnier

(6. juni 2002)

Kommissionen vil afsætte 30 mio. EUR i støtte til regioner, der grænser op til ansøgerlande (konto B2-1411) som en ny prioriteret foranstaltning inden for rammerne af de fjorten eksisterende Interreg III-initiativer. I overensstemmelse med målsætningerne for de forskellige foranstaltninger, som Kommissionen har foreslået i sin meddelelse om følgerne af EU's udvidelse for de regioner, der grænser op til ansøgerlandene(1), kan støtten ydes til projekter vedrørende styrkelse af transportsystemer, støtte til små og mellemstore virksomheder (SMV), der er særlig berørt af udvidelsen samt støtte til uddannelse og interkulturelt samarbejde, herunder integration af forskellige sprog- og kulturgrupper. Der skal især fokuseres på projekter inden for transport og SMV-sektoren, der tager direkte sigte på miljøforbedring.

Kommissionen agter at ændre de nævnte programmer ved en afgørelse. Budgetforpligtelsen vil derfor blive indgået, så snart Kommissionen har truffet denne afgørelse, og betalingerne vil herefter følge i overensstemmelse med de gældende regler for Interreg III-programmerne.

Med hensyn til pilotprojektet vedrørende følgerne af udvidelsen for de regioner, der grænser op til ansøgerlandene (konto B5-3003), vil Kommissionen afsætte 2 mio. EUR til finansiering af foranstaltninger til fordel for unge i grænseregioner i overensstemmelse med de kriterier og retningslinjer, som anvendes i YOUTH-programmet. Der vil blive anvendt 18 mio. EUR til følgende: foranstaltninger for at sætte SMV bedre i stand til at drage nytte af de muligheder og udfordringer, som følger af udvidelsesprocessen; foranstaltninger vedrørende beskæftigelse, sociale og kulturelle aktiviteter med fokus på information og oplysning samt beskæftigelsesfremme og grænseoverskridende socio-kulturelle aktiviteter og støtte til lokale og regionale myndigheder med henblik på at forberede de administrative og økonomiske følger af den øgede migration og lette udviklingen af grænseoverskridende kontakter og netværk mellem repræsentanter for disse myndigheder.

Kommissionen er i øjeblikket ved at forberede indkaldelser af forslag, som vil blive offentliggjort inden længe. Den finansielle støtte til de tre områder vil fortrinsvis komme SMV til gode.

(1) KOM(2001) 437 endelig udg.
SKRIFTLIG FORESPØRGSEL P-1442/02

af Dorette Corbey (PSE) til Kommissionen

(15. maj 2002)

Om: Tysk vildmøllepark i nærheden af Bellingwolde

I oktober 1998 fik en række indbyggere i den nederlandske kommune Bellingwolde kendskab til et projekt om opførelse af en vindmøllepark 200 m fra grænsen på tysk territorium (og omkring 300 m fra de nærmest beliggende huse), som skulle bestå af 22 vindturbiner med en samlet højde på hver 132 m og en maksimal kapacitet på 1,5 MW. Efter protester blev der i sidste instans opført 17 vindturbiner i september 2001 med en samlet højde på hver 135 m og med en maksimal kapacitet på 1,8 MW omkring 367 m fra grænsen. Denne vindmøllepark er for beboerne en kilde til støj, slagskygger, begrænset udsyn, jordrystelser, elektromagnetiske forstyrrelser, værditab i fast ejendom og indvirkning på livskvaliteten.

Dette projekt kan medføre omfattende miljøskader. Derfor er det påkrævet med en undersøgelse af projektets indvirkning på miljøet, inden der kan gives byggetilladelse hertil.

1. Kommissionen bedes oplyse, hvorvidt projektet er i overensstemmelse eller i modstrid med den relevante fællesskabslovgivning og især det europæiske direktiv om beskyttelse af vilde fugle (79/409/EØF(1)) og direktivet om bevaring af naturtyper (92/43/EØF(2)).

2. Kommissionen bedes oplyse, om der er blevet gennemført en undersøgelse af dette projekts indvirkning på miljøet i overensstemmelse med direktiv 85/337/EØF(3), og i bekræftende fald hvad resultatet heraf var?

3. Hvis der ikke er blevet gennemført en undersøgelse af projektets indvirkning på miljøet, mener Kommissionen da ikke, at det her drejer sig om manglende overholdelse af fællesskabslovgivningen, som Kommissionen bør reagere på?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

(3) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(11. juni 2002)

1. Det fremgår ikke af de summariske informationer, det ærede medlem har forelagt om en vindmøllepark i Tyskland nær ved den nederlandske kommune Bellingwolde, at fugledirektivet (Rådets direktiv 79/409/EØF af 2. april 1979 om beskyttelse af vilde fugle) eller habitatdirektivet (Rådets direktiv 92/43/EØF af 21. maj 1992 om bevaring af naturtyper samt vilde dyr og planter) skulle gælde i denne situation.

2. Desuden kan Kommissionen ikke se, at vindmølleparkprojektet skulle være omfattet af Rådets direktiv 85/337/EØF af 27. juni 1985 om vurdering af visse offentlige eller private projekters indvirkning på miljøet, som ændret ved Rådets direktiv 97/11/EC af 3. marts 1997(1).

3. De oplysninger, det ærede medlem er fremkommet med, er ikke tilstrækkelige til, at Kommissionen kan vurdere, om der er tale om manglende overholdelse af fællesskabsretten. Kommissionen vil undersøge alle yderligere oplysninger, det ærede medlem måtte forelægge i forbindelse hermed.

(1) EFT L 73 af 14.3.1997.
SKRIFTLIG FORESPØRGSEL E-0177/02 af Jonas Sjöstedt (GUE/NGL) til Kommissionen. Euroens værdi i forhold til andre valutaer.



EF-Tidende nr. 301 E af 05/12/2002 s. 0028 - 0029



SKRIFTLIG FORESPØRGSEL E-0177/02 af Jonas Sjöstedt (GUE/NGL) til Kommissionen (5. februar 2002) Om: Euroens værdi i forhold til andre valutaer Kan Kommissionen fremlægge en liste over de valutaer, som er blevet styrket i forhold til euroen ved årsskiftet 2001/2002 siden indførelsen af euroen den 1. januar 1999? Svar afgivet på Kommissionens vegne af Pedro Solbes Mira (5. april 2002) Den Europæiske Centralbank (ECB) offentliggør referenceværdierne for 28 valutaer. Ud af disse valutaer er 22 steget i værdi i forhold til euroen i perioden 4. januar 1999-28. december 2001: >TABELPOSITION>
SKRIFTLIG FORESPØRGSEL E-0709/02

af Konstantinos Hatzidakis (PPE-DE) til Kommissionen

(14. marts 2002)

Om: Vandforurening i Grækenland

Ved en drikkevandsundersøgelse foretaget af Thessalonikis universitet, Aristotelesuniversitetet, i 54 landsbyer i Thessalonikis amt er der fundet høje koncentrationer af forurenende stoffer, heriblandt nitrationer, som forårsager spædbarnscyanose. Kommissionen påpegede i sit svar på min tidligere forespørgsel (E-0183/00(1)), at der var problemer med forurening af grundvandet, ikke alene i det ovennævnte område men også i Thessalien, Ilia og Messinia.

1. Har Kommissionen nye oplysninger om forurening af grundvandet i Grækenland?

2. Er Kommissionen tilfreds med gennemførelsen af Fællesskabets direktiv 91/676/EØF(2)?

(1) EFT C 46 E af 13.2.2001, s. 4.

(2) EFT L 375 af 31.12.1991, s. 1.

Svar afgivet på Kommissionens vegne af Margot Wallström

(2. maj 2002)

1. I Kommissionens rapport for år 2000 om gennemførelsen af Rådets direktiv 91/676/EØF har de græske myndigheder givet Kommissionen meddelelse om resultaterne af deres overvågning af nitratkoncentrationen. Disse oplysninger vedrører kun de udpegede sårbare områder og ikke alle vandområder i denne medlemsstat i overensstemmelse med direktivets krav. Således er oplysningerne om nitratforureningen af de græske grundvandsforekomster ikke ført ajour.

De syv udpegede sårbare områder repræsenterer cirka 70 % af samtlige potentielle områder, som Kommissionen underkaster en vurdering på grundlag af de foreliggende informationer vedrørende nitratkoncentrationen i grundvandsforekomsterne i områderne med intensivt landbrug. Af disse syv sårbare områder er fire nu omfattet af handlingsprogrammer.

2. Grækenland har først meget sent vedtaget nationale gennemførelsesbestemmelser til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget(1). Som følge af den betydelige forsinkelse i gennemførelsen af direktivet har de græske myndigheder ikke kunnet overholde de tidsplaner, der er foreskrevet i direktivet.

Eftersom Grækenland ikke har efterkommet de forpligtelser, der følger af Rådets direktiv 91/676/EØF, har Kommissionen indledt en overtrædelsesprocedure efter EF-traktatens artikel 226.

I løbet af de forskellige faser af den administrative procedure har de græske myndigheder meddelt Kommissionen oplysninger om trufne kontrolforanstaltninger, en ny kodeks med hensyn til god praksis inden for landbruget, en beslutning om udpegning af fire sårbare områder samt handlingsprogrammer for disse fire områder (Kopaïda, Argolida, Thessalien og Ilia). Desuden har myndighederne i 2001 udpeget yderligere tre sårbare områder, nemlig sletterne ved Thessaloniki, Strymonas og Arta-Preveza. Derfor har Kommissionen ved beslutning af 20. december 2001 stillet denne overtrædelsessag i bero.

Kommissionen vil fortsat tilse, at Rådets direktiv 91/676/EØF anvendes korrekt i Grækenland og vil om nødvendigt træffe passende foranstaltninger med henblik på at sikre opfyldelsen af de forpligtelser, der følger heraf.

(1) EFT L 375 af 31.12.1991.
SKRIFTLIG FORESPØRGSEL E-1604/02

af Chris Davies (ELDR) til Kommissionen

(5. juni 2002)

Om: Akamas-halvøen, Cypern

Kan Kommissionen bekræfte, at den under tiltrædelsesforhandlingerne med regeringen for Republikken Cypern, som forventes at blive afsluttet i tide inden topmødet i København, fortsat som kommissionsmedlem Wallström gjorde det klart i juni 2000 har understreget, at ALLE nye investeringer skal overholde gennemførte miljøbestemmelser, og navnlig at eventuelle foranstaltninger, som kan føre til forringelser i områder, såsom på Akamas-halvøen, der kunne blive foreslået til optagelse i Natura 2000-netværket, bør undgås?

Hvornår forventer Kommissionen at modtage forslag om Natura 2000-områder fra Cypern, og kan den bekræfte, at hvis disse ikke omfatter et tilstrækkeligt stort område til at beskytte hele spektret af øens flora og fauna, vil de blive sendt tilbage til ny overvejelse?

Er Kommissionen klar over de store forhåbninger om, at Cyperns regering kun agter at foreslå, at et begrænset område på Akamas-halvøen indgår i Natura 2000 på trods af henstillinger fra dets egne rådgivere om, at et langt større område bør medtages, og at regeringen agter at tillade gennemførelse af en række forskellige turistrelaterede bygningsprojekter i de områder, der er til drøftelse med hensyn til optagelse i Natura 2000? Det foreslås ligeledes, at der gives tilladelse til udvikling, inden forslagene til Natura 2000 er forelagt.

Hvilke foranstaltninger kan og vil Kommissionen træffe for at sikre, at udviklingen ikke går i gang på Akamas enten inden der forelægges forslag til Natura 2000 eller i den mellemliggende periode mellem forelæggelsen af forslag og Kommissionens efterfølgende gennemgang og endelige godkendelse?

Svar afgivet på Kommissionens vegne af Margot Wallström

(12. juli 2002)

Kommissionen kan bekræfte, at den under tiltrædelsesforhandlingerne med de cypriotiske myndigheder fremdeles har understreget, at alle nye investeringer bør være i overensstemmelse med EU-retten på miljøområdet. Den har også insisteret på, at hvis et område forventes foreslået til at indgå i Natura 2000-nettet, må dets naturbevaringsmæssige værdier ikke tilsidesættes på grund af eventuelle igangværende eller fremtidige udviklingsaktiviteter.

Cypern skal formelt set forelægge sine forslag til Natura 2000-lokaliteter inden datoen for sin tiltrædelse af Unionen. Landet er ved at foretage en høring af offentligheden om sine forslag, og Kommissionen kan forstå, at den offentlige reaktion har været ret kraftig. Kommissionen vil nøje undersøge de indgivne bemærkninger og tage de nødvendige skridt for at råde bod på eventuelle mangler eller forsømmelser.

Kommissionen er klar over, at der er planer om mange projekter på Akamas-halvøen, men er ikke blevet informeret om, at der er truffet endelige beslutninger. De skridt, Kommissionen kan tage inden tiltrædelsen, vil helt afhænge af, hvilke beslutninger de cypriotiske myndigheder træffer.
SKRIFTLIG FORESPØRGSEL E-0888/02

af Cristiana Muscardini (UEN) til Kommissionen

(2. april 2002)

Om: Il Forteto

Il Forteto er et landbrugskooperativ i Toscana, der modtager offentlige midler af en størrelsesorden på mellem 65 000 og 300 000 lire om dagen for pleje af mindreårige børn.

Blandt de hovedansvarlige for Il Forteto findes to personer, som allerede i 1985 blev dømt for seksuel misbrug og mishandling af mindreårige.

Trods dommen fra appelretten i Firenze i 1985 gør retsinstansen for sager om børn fortsat brug af Il Forteto, selv om Italien i en dom fra Den Europæiske Menneskerettighedsdomstol blev idømt en bøde på 200 mio. lire samt skadeserstatning, efter at to børn af italienske forældre, der var emigreret til Belgien, var blevet anbragt i Il Forteto.

- Kan Kommissionen kontrollere de italienske myndigheders handling og efterkommelse af dommen om øjeblikkelig fjernelse af alle børn, der befinder sig i Il Forteto, og om udelukkelse af dette som valgmulighed for det udvalg, der behandler sager om børn?

- Kan Kommissionen nedsætte et undersøgelsesudvalg, som finder frem til de reelle grunde til modstanden mod efterkommelse af dommen?

- Kan Kommissionen iværksætte en EU-undersøgelse i forbindelse med de 14 000 italienske børn, som er anbragt i centre, der finansieres med offentlige midler, som i Italien kan udgøre over 600 EUR om dagen?

- Kan Kommissionen gennemføre hensigtsmæssige foranstaltninger for at gøre den juridiske anerkendelse af plejehjem for børn afhængig af uafviselige krav om hæderlighed og moral?

Svar afgivet på Kommissionens vegne af António Vitorino

(3. juni 2002)

Kommissionen takker det ærede medlem for hans spørgsmål, men skal henlede hans opmærksomhed på, at Kommissionen ikke har beføjelser til at intervenere i forbindelse med hans to første spørgsmål vedrørende Italiens fuldbyrdelse af Den Europæiske Menneskerettighedsdomstols dom af 13. juli 2000 (Sag Scozzari et Giunta mod Italien). I henhold til artikel 46 i Konventionen om Beskyttelse af Menneskerettighederne og De Grundlæggende Frihedsrettigheder er det nemlig Europarådets ministerudvalg, der har fører tilsyn med Den Europæiske Menneskerettighedsdomstols domme.

Kommissionen mener heller ikke at have nogen beføjelser i henhold til traktaterne til at gennemføre en undersøgelse som ønsket af det ærede medlem.
SKRIFTLIG FORESPØRGSEL E-1088/02

af Emmanouil Bakopoulos (GUE/NGL) til Kommissionen

(18. april 2002)

Om: Ændring af kilometertællere i personbiler

1. Ifølge en reportage fra den engelske BBC-kanal (udsendelsen lifting the bonnet den 21. marts 2002) er der sket en hastig udbredelse af fænomenet med ændring af kilometertællere i brugte biler med det formål at forhøje bilernes salgspris. På hver tolvte bil, der udbydes til salg i England, har man ændret på kilometertælleren således, at den viser færre kilometer, end bilen rent faktisk har kørt.

Har Kommissionen til hensigt at oprette en myndighed, der skal have til opgave at føre kontrol med en sådan praksis med henblik på at beskytte de europæiske forbrugere?

Svar afgivet på Kommissionens vegne af Loyola de Palacio

(4. juni 2002)

Kommissionen har tidligere modtaget henvendelser om det spørgsmål, der har været taget op i BBC-programmet Lifting the Bonnet, nemlig svindel med kilometertællere (clocking) med det formål at give biler en højere markedsværdi.

For øjeblikket findes der ingen mekanisme til kontrol af denne praksis på EU-plan.

Imidlertid er EU ansvarlig for direktiver vedrørende teknisk kontrol af køretøjer, og der er nedsat et teknisk udvalg, der rådgiver om, hvordan lovgivningen på dette område kan forbedre færdselssikkerheden og miljø- og forbrugerbeskyttelsen.

Kommissionen agter at bringe spørgsmålet op på et senere møde i dette udvalg.
SKRIFTLIG FORESPØRGSEL E-0789/02

af Ursula Schleicher (PPE-DE) til Kommissionen

(19. marts 2002)

Om: Reform af Europaskolerne

Har Kommissionen kendskab til overvejelserne i Europaskolernes Øverste Råd om at forhøje det elevtal, der mindst kræves for at oprette et fag, og at udvide antallet af fag, hvor der ikke undervises på modersmålet?

Svar afgivet på Kommissionens vegne af Neil Kinnock

(28. maj 2002)

Ifølge præamblen til den konvention, som alle medlemsstater og Fællesskaberne undertegnede den 17. juni 1994, anerkender Europaskolerne fuldt ud medlemsstaternes ansvar for undervisningens indhold og tilrettelæggelsen af deres undervisningssystem og for deres kulturelle og sproglige alsidighed.

Det Øverste Råd, som er medlemsstaternes ansvarlige organ for skolerne, har hverken fremsat eller behandlet noget forslag om at ændre gældende regler om størrelsen af de forskellige grupper eller at udvide undervisningen på det første fremmedsprog.